1. Tečaji in seminarji

Akademija je organizirala 91 (88) tečajev, seminarjev in konferenc. Predhodno ocenjevanje ankete o zadovoljstvu je pokazalo splošno zadovoljstvo z dejavnostmi Akademije, poleg tega pa so njeni učni rezultati dobri. Akademija je povezala 2 198 uslužbencev organov kazenskega pregona (841 izvajalcev tečajev in 1 997 udeležencev) iz 36 držav (države članice EU in tretje države). Organizirala je 10 (7) dejavnosti za podporo mreži in izvajala sistem okvirnega sporazuma o partnerstvu, s čimer je omogočila sporazume o dodelitvi sredstev za program za leto 2011 in nadaljnje programe. Nobena dejavnost ni bila odložena na naslednje koledarsko leto.

2. Zunanji odnosi

Akademija je 7. decembra 2010 podpisala sporazuma o sodelovanju s turškim nacionalnim policijskim inštitutom in hrvaško policijsko akademijo. 9. decembra 2010 je podpisala tudi spremenjena sporazuma o sodelovanju z islandsko nacionalno policijsko akademijo in norveško policijsko univerzo. Pogajanja o prihodnjih sporazumih o sodelovanju, ki še potekajo, so se začela z Rusko federacijo, Gruzijo, Albanijo in Črno goro (en sporazum in en memorandum o soglasju).

3. Skupni programi usposabljanja

V letu 2010 je bil dodan en skupni program usposabljanja Money Laundering (pranje denarja), pet skupnih programov usposabljanja pa se v državah članicah že izvaja: Europol, Police Ethics and Prevention of Corruption (policijska etika in preprečevanje korupcije), Domestic Violence (I & II) (nasilje v družini) in Trafficking in Human Beings (trgovina z ljudmi), Drug Trafficking (trgovina z drogami).

4. Vrednotenje

V letu 2010 je bilo dokončano petletno vrednotenje dejavnosti Akademije.

5. Raziskave in znanost

Mreža nacionalnih dopisnikov za raziskave in znanost ter delovna skupina za raziskave in znanost sta podprli priprave treh raziskovalnih in znanstvenih dejavnosti v delovnem programu Akademije:

(1) letne konference Akademije o policijskih raziskavah in znanosti;

(2) raziskovalnega simpozija „Policing Diversity“ (raznolikost policijskega dela);

(3) simpozija o izvajanju „Policing Major Public Events“ (policijsko delo na večjih javnih prireditvah).

Na spletni strani sta bili objavljeni dve novi številki „European Police Science and Research Bulletin“ (evropski bilten za policijsko znanost in raziskave). Dokončano je bilo poročilo „Survey on European Police Education and Bologna“ (raziskava o izobraževanju policistov v Evropi in Bologna). Prispevki Akademije so bili predstavljeni na „Stockholm Criminology Symposium“ (kriminološki simpozij v Stockholmu) in letni konferenci evropskega kriminološkega društva. E-knjižnica je čedalje večja in se uporablja kot shramba znanja za registrirane uporabnike e-Neta.

6. Projekt Euromed Police II

Projekt Euromed je dosegel svoje operativne cilje in je bil zaključen 30. septembra 2010.

7. Program izmenjave

Akademijin program izmenjave je enoletni projekt, ki se je začel leta 2009, končal pa leta 2010. Prvo obdobje izmenjave je bilo od oktobra do decembra 2009, drugo pa od januarja do marca 2010. Izmenjava je za visoke policijske uradnike trajala 12–14 koledarskih dni, za izvajalce tečajev pa 18–22 koledarskih dni. V prvih dveh obdobjih izmenjave je sodelovalo 51 udeležencev iz 21 držav članic. Prednostne teme so bile Community Policing (policijsko delo v skupnosti) ali Organised Crime (organizirani kriminal) (visoki policijski uradniki) in Learning Environment (učno okolje) (izvajalci tečajev). Po prilagoditvi dodeljenih sredstev je bil preostali del proračuna porabljen za tretje obdobje izmenjave, v katerem je sodelovalo 88 visokih policijskih uradnikov.

8. Elektronska mreža (e-Net)

Akademijin e-NET (elektronska mreža) je imel 102 000 (76 000) priložnostnih obiskovalcev (34-odstotno povečanje v primerjavi z letom 2009) in 6 226 (903) registriranih uporabnikov na koncu leta 2010. Pokazalo se je, da je Akademijin sistem upravljanja učenja zelo uspešen tako pri podpori tradicionalnih dejavnosti Agencije, kot so tečaji in seminarji, kot tudi v smislu zagotavljanja platforme za izmenjavo informacij v okviru programa izmenjave CEPOL/ISEC in več delovnih skupin. V letu 2010 je sistem za upravljanje dokumentov postal glavni vir dokumentov za sestanke za vse vodstvene skupine, več skupin pa za razširjanje dokumentov uporablja izključno ta sistem.